google/wiki40b huggingface dataset:
Den gylne arks orden

Den gylne arks orden (nederlandsk: Orde van de Gouden Ark) var en halvoffisiell nederlandsk orden innstiftet 10. juli 1970 av prins Bernhard av Nederland for belønning av fortjenester av naturvern i almenhet og bevaring av truede dyrearter i særdeleshet. Prinsen var ordenens stormester. Etter Bernhards død i 2004 er ordenen ikke lenger tildelt.

Insignier

Ordenstegnet for Den gylne arks orden består av et femarmet blått kors lagt over et femarmet hvitt kors. Midtmedaljongen bærer en avbildning av en heraldisk galei i gull. Mellom korsarmene ligger en krans. ordensbåndet er oransje med smale blå og grønne striper.

Tildeling

En rekke kongelige ble tildelt Den gylne arks orden, herunder kong Harald, kong Carl XVI Gustav, prins Henrik og Philip, hertug av Edinburgh.
Én Verden

Program

Én Verden arbeider for fred og for en verden som bygger på internasjonal lov og rett. Organisasjonen arbeider både nasjonalt og internasjonalt for å støtte FNs arbeid for fred og sikkerhet, for respekt for menneskerettighetene, for beskyttelse av jordas felles miljø og for det globale rettssamfunn.
Én Verdens aktivitet er rettet inn mot studier av ulike regionale konflikter, møter og seminarer om verdensføderalisme, FN og menneskerettigheter, oppbygging av demokratiske rettsstater, samt deltagelse i samarbeidende organisasjoners aktiviteter.
Saharawi

Kultur

Det saharawiske folket er et nomadefolk som for det meste har drevet med kameldrift, geitedrift og fisk. Kamelkjøtt, fisk, geitemelk og te er de viktigste bestanddelene i klassisk saharawisk mat. Te har en svært viktig plass i saharawisk kultur. I løpet av en teseremoni er det vanlig med tre glass te. Det første er bittert som livet, det andre søtt som kjærligheten og det tredje mildt som døden.
Saharawisk kultur er preget av relativt egalitære styreformer og har lang tradisjon for å ta avgjørelser gjennom representative råd. De har derfor aldri anerkjent en overmakt eller konge av noe slag og har aktiv kjempet mot franske, spanske og marokkanske koloniherrer.
På grunn av okkupasjonen er det vanskelig for den saharawiske befolkningen i flyktningleirene og umulig for befolkningen i det okkuperte Vest-Sahara å drive nomadekulturen videre. Enkelte av saharwiene i flyktningleirene drar fortsatt på sommeren ut i de frigjorte områdene i Vest-Sahara som nomader. Dette gjør de hovedsakelig i området rundt Tifariti i den nordligste delen av de frigjorte områdene.
Norgesmesterskapet i fotball for menn 1967

Norgesmesterskapet i fotball for menn 1967 ble vunnet av Lyn etter at de vant 4-1 over Rosenborg i cupfinalen 29. oktober. Målscorere for Lyn var Ola Dybwad Olsen, som scoret på straffe i det 10. minutt, Harald «Dutte» Berg, som scoret i det 25 og i det 42. minutt og Knut Berg, som scoret på straffe i det 52. minutt. For Rosenborg scoret Odd Iversen i det 34. minutt.
27 389 tilskuere overvar kampen som ble spilt på Ullevaal Stadion i Oslo. Baneforholdene var dårlige med mye gjørme. Dommer var Ivar Hornslien, Nydalen. Dette var syvende gang Lyn vant et norgesmesterskap.
Lyns vinnerlag: Svein Bjørn Olsen, Jan Rodvang, Kjell Saga, Helge Østvold, Knut Kolle, Svein Bredo Østlien, Andreas Morisbak, Jan Berg, Harald «Dutte» Berg, Ola Dybwad Olsen, Knut Berg, Reidar Tessem, Tom Ørehagen og Sveinung Aarnseth.
Rosenborgs lag: Tor Røste Fossen, Knut Jenssen, Kåre Rønnes, Nils Arne Eggen, Kjell Hvidsand, Svein Haagenrud, Jan Christiansen, Tore Pedersen, Harald Sunde, Odd Iversen og Birger Thingstad.
N.3 (luftskip)

N.3 som Nr. 6

Luftskipet ble demontert og sendt som skipslast til Japan, etter ankomsten i januar 1927 begynte sammenkoblingen i luftskipshangaren på Kasumigaura under ledelse av Umberto Nobile og hans team. Det ble ferdigbygd for prøveflyging, som fant sted 6. april med en besetning på 6 japanerne og 6 italienerne. Dermed fikk luftskipet betegnelsen «Marineluftskip Nr. 6» som det sjette luftskipet for den japanske marinen.
Nr. 6 luftskipet fungerte utmerket under flygningene, og var sendt ut for å delta i en marineøvelse sør for Tokyo den 22. oktober. Men det oppsto turbulent vær med sterk vindkast, noe som fulgt til tap av kontroll så besetningen måtte nødlande. Etter å ha landet på øya Kozushima, kom besetningen seg ut bare for å se et kraftig vindkast slynget bort Nr. 6 ut til sjøs. En eksplosjon ødela luftskipet. Men erfaringene som hadde vært høstet i forveien, fikk den japanske marinen til å starte et nytt prosjekt hos Mitsubishi og Fujikura, hvor man skulle kopiere og improvisere Nobiles luftskipet. Det nye luftskipet med betegnelsen «Marineluftskip Nr. 8» ble levert i 1929 som det meste suksessrike japanskbygde luftskipet i historien.
Elefantfuglfamilien

Utryddelsen

Elefantfuglene ble utryddet etter at menneskene koloniserte Madagaskar, så man antar at forsvinningen har sammenheng med dette. Man har antatt at fuglene døde ut som følge av menneskelig jakt, ødeleggelser av habitatet og klimaendringer, men nå tror mange at utryddelsen snarere skyltes eggsanking (blant annet Richard Attenborough). Dette begrunnes blant annet med at klimaendringene i det sørlige Madagaskar skjedde flere tusen år før menneskene ankom øya og at fuglene var så store og kraftfulle, at mennesker trolig vanskelig kunne jakte på dem i noen særlig grad. Det er dessuten funnet svært få skjelletrester som viser menneskelig påvirkning, etter redskaper. Mennesker og elefantfugler må dessuten ha sameksistert gjennom flere århundrer. De siste elefantfuglene kan ha blitt utryddet så sent som på 1500-tallet. A. maximus, som var den største av artene, døde trolig ut før år 1000.
Man har funnet rester etter voksne fugler og egg. I noen tilfeller hadde eggene en omkrets på over en meter og en lengde på opptil 34 cm.
Yomi

Yomi (黄泉) er det japanske ordet for "underverden", hvor fryktelige skapninger vokter utgangene. Ifølge shintoistisk mytologi er det hit de døde ender opp, og når man først har inntatt et måltid her, er det umulig å returnerre til de dødeliges verden. Yomi er å sammenligne med Hades eller Helvete, og er mest kjent for å være det stedet Izanami trakk seg tilbake til etter sin død. Izanagi fulgte henne dit, og det var på vegen tilbake derfra at han i en renselsesprosess skapte Amaterasu, Susanoo, og Tsukiyomi.
Inngangen til Yomi ligger i Izumo-provinsen.
Collinsia inerrans

Utseende

Collinsia inerrans er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Jens Ferdinand Willumsen

Biografi

Willumsen studerte ved Det Kongelige Danske Kunstakademi fra 1881 til 1885. Etter tre forgjeves forsøk på å bli innstilt til avgangsprøven på Kunstakademiet, studerte han som elev av Peder Severin Krøyer på Kunstnernes Frie Studieskoler i København, men fikk sine grunnleggende impulser i Paris 1888–1889 og 1890–1894, med besøk i Spania 1889. Her møtte han den europeiske symbolisme hos blant andre Paul Gauguin, Odilon Redon. Fra den djerve realismen i bilder som Fransk vaskeri (1889) kom han allerede 1890 over i en symbolistisk preget stilkunst med Montagnes russes (Nasjonalmuseet), og 1891 fulgte det polykrome trerelieff Den gylne gemse. I 1891 var han med på å stifte Den Frie Udstilling og tegnet utstillingsbygning til kunstnersammenslutningen i 1898.
Et besøk i Norge i 1892 resulterte i den mektige høyfjellsfantasien Jotunheimen med symbolske rammerelieffer. I 1893 begynte han å modellere «Det Store Relief», som imidlertid først ble utført i 1923–1928 i kostbare materialer, forskjelligfarget marmor, forgylt bronse osv.
I perioden 1897– 1900 virket han vesentlig som keramiker, idet han var kunstnerisk leder hos Bing & Grøndahl. Møtet med Alpene førte til en rekke akvareller og oljebilder med drag mot det klassisk-monumentale (En bergbestigerske, 1904), likesom havet inspirerte ham til hovedverker som Etter stormen (1905, (Nasjonalmuseet) og Sol og ungdom (1902–1910, Göteborg). Samtidig laget han de tre dekorative feltene Mor og datter i tre alderstrinn i (1904) og statuen av Viggo Hørup i Kongens Have i København (1906–1908). I 1910 begynte igjen et urolig reiseliv (Spania, Italia, Hellas, Tunisia), og under inntrykk av Goya og særlig El Greco (hvis ungdomskunst han i 1927 utgav et stort arbeid om) fikk hans kunst en høyspent ekspresjonistisk karakter i fargen, f.eks. i Maleren mottar musikeren på parnasset (1923).
Fra 1930-årene stammer den selvrelaterte trilogien Tizian døende (1935–1938), dansebilder og en rekke Venezia-motiver. Willumsens omfattende grafiske produksjon viser lignende stiltrekk. Fra 1916 til sin død bodde han i Sør-Frankrike.
Verket «Det Store Relief» er oppført i Kulturkanonen.

J.F. Willumsens museum

Willumsen tilbød en stor del av sine verker og kunstsamling til staten og arbeidet fra 1930-tallet med opprettelse av et museum og i 1943 skjenket han mange av sine egne bilder til Danmark sammen med en samling av eldre kunst. I 1957, året før hans død, åpnet J.F. Willumsens museum i Frederikssund.
DS «Thorolf»

DS «Thorolf» er et veterandampskip. Det er Skandinavias eldste gjenværende dampskip av tre. Det befinner seg i Sula i Møre og Romsdal.
Skipet ble bygget i 1910–1911 av Andreas Svoldal i Rosendal, og ble ferdigbygd ved Brunholmen Mekaniske Verkstad i Ålesund. Det ble brukt til forretningstransport for O.A. Devolds Sønner i Langevåg til det forliste på 1960-tallet. Det ble senere overtatt av andre eiere og reparert, og i 1988 ble det overtatt av stiftelsen D/S Thorolf's Venner i Langevåg.
I 1990 ble «Thorolf» erklært verneverdig av Riksantikvaren.
I 1997 ble skipet valgt av Sula kommune som kommunens kulturminne.
Den 31. juli 2018 gikk det på grunn ved Skjerjehamn på vei til Fjordsteam ved Bergen. Den ble trukket av skjæret av RS «Kristian Gerhard Jebsen».
Hammarbyhamnen

Hammarbyhamnen var et havneområde i sør-Stockholm. Anlegget er inndelt i Norra Hammarbyhamnen og Södra Hammarbyhamnen. Dens inløp er Danvikskanalen ved Danvikstull, og Hammarbyslussen ved Skanstull. Norra og Södra Hammarbyhamnen ble anlagt i 1926 samtidig med Hammarbyleden. Fra først på 1990-tallet har de gamle havneområdene gradvis blitt bebygget og den gamle havnevirksomheten kraftig redusert.

Historie

Et av formålene med Hammarbyleden var å skape et nytt havneområde, Hammarbyhamnen. Ettersom Hammarbyslussen ble lagt langt mot vest var det mulig å anlegge en sentralt beliggende havn med slusefri tilgang til Østersjøen. Dette muliggjorde et nytt lager- og industriområde på Stockholms store jordområder innen søndre Södermalm og nordre Hammarby.
I øst lå «Barnängskajen» (oppkalt etter Barnängen) som stykkgods- og lagerhavn. Den midterste delen besto av «Blecktornskajen» (oppkalt etter Blecktornsområdet) som ble brukt som massgodslager for blant annet kull, koks og sement. I vest lå en lokalhavn for innførsel av blant annet ved og teglstein. De første industrietableringene var General Motors monteringsfabrikk og lyspærefabrikken for Kooperativa Förbundet på Södra Hammarbyhamnen. Havneforvaltningen anla også et kranverksted her, som senere ble flyttet til Stockholms frihamn.
Norra Hammarbyhamnen hadde fra starten av en jernbaneforbindelse via et industrispor til Stadsgårdshamnen. Nord for Hammarby sluse var det en mindre togstall. Industrisporets forlengelse mot vest med tilknytning til Södra stationsområdet var planlagt allerede i 1929 men ble fullført først i 1939-1940. Fra togstallen ved Hammarby sluse var det også planlagt et industrispor med en svingbru over sluseområdet, videre til Södra Hammarbyhamnen og et stort framtidig industriområde kalt Hammarby industriområde. Av plankartet fra 1929 framgår også en industrikanal lengre mot øst, som dog aldri ble bygget.
Hammarbyleden og Hammarbyhamnen kom imidlertid aldri til å få den store betydningen for sjøfart og industri som man håpet på. Bare et fåtall industrianlegg kom til å benytte havna. Dette var delvis fordi deler av kanalen var for grunn for havgående fartøy. I dag er i stort sett all industri borte. Norra og Södra Hammarbyhamnen er i stedet blitt bebygget med boliger under samlenavnet Hammarby sjöstad.
Thea Hjelmeland

Karrière

Thea Hjelmeland er vokalist og spiller en rekke instrument; gitarer, banjo, mandolin, harpe, charango, piano, synth, perkusjon med mer. I tillegg til sin egen artistkarrière komponerer hun musikk for teater, film og danseforestillinger.
Hun platedebuterte med albumet Oh, The Third.. i 2012 produsert av Bernhoft og Jostein Asnes i Øra Studio. 
I 2014 ga hun ut Solar Plexus med Jørgen Træen som produsent og var selv medprodusent. For albumet vant hun Spellemannprisen 2014 i klassen indie og var i tillegg nominert i klassen tekstforfatter Hun mottok i 2014 NRK Sogn og Fjordanes Luttpris (årets artist i Sogn og Fjordane) og Kulturprisen til Førde kommune.
I 2014 arrangerte og fremførte hun musikken til teaterstykket Sånne som oss på Den Nationale Scene. Stykket er skrevet av Frode Grytten og baserte seg på musikk av John Olav Nilsen. Har samarbeidet og komponert for det cubanske dansekompaniet for moderne dans; DANZA Contemporanea (2014) for Ibsen Festivalen i Havana, Cuba. 
I 2015 debuterte hun som filmkomponist for den norske spillefilmen Hevn med regissør Kjersti G. Steinsbø. Samme år debuterte hun også som teaterkomponist og skuespiller på Sogn og Fjordane Teater med teateroppsetning og nydramatiseringen av Brynjulf Jung Tjønn sin Brageprisvinnende ungdomsroman Så vakker du er. 
I 2015 ble hun tildelt Vossajazzprisen fra Vossajazz og Hordaland fylkeskommune, Edvard-prisen for årets utfordrer og mottok 1-årig arbeidsstipend for kunstnere fra både Bergen kommune og Tekstforfatterfondet. 
I 2018 ga hun ut sitt tredje album, Kulla. For albumet vant hun Spellemannprisen 2018 i klassen indie/alternativ og ble dessuten nominert i klassen årets låtskriver.
Hun har bidratt på Lars Vaulars album Helt om natten, helt om dagen (2010) og Du betyr meg (2011). Hun har også samarbeidet med Kringkastingsorkestret (KORK), Karl Seglem, Melissa Laveaux (CA/FR), Hugh Coltman (UK/FR) og Good Time Charlie.
Hun er datter av tekstilkunstner og musiker Ingjerd Monsen Hjelmeland og musiker Arle Hjelmeland.
Euptychoides

Utseende

Middelsstore, brune sommerfugler med avrundede vinger. Undersiden er lyst gråbrun med tre brune tverrstreker, den ytterste av disse er bredere og omfatter en del øyeflekker kantet med gult, flest og størst på bakvingen.
Noen av artene har en hvit stripe på undersiden i tillegg til de brune.

Levevis

Disse sommerfuglene lever i tropisk regnskog og annen skog. De voksne sommerfuglene flyr ikke langt og holder seg inne i skyggen, eller de er aktive i skumringen. Larvene lever på planter i gressfamilien (Poaceae). De voksne sommerfuglene besøker ikke blomster, men suger gjerne til seg væske fra råtnende frukt, sopp og fugleskitt. Tverrlinjene på vingenes underside virker trolig som kamuflasje fordi de bryter opp sommerfuglens form.

Utbredelse

Slekten er utbredt i Sør-Amerika, fra Colombia i nord til Bolivia i sør.
Sarcófago

Biografi

Sammen med bandet Sepultura blir Sarcófago ansett for å være bandet som gjorde black metal kjent og populært i Sør-Amerika. Omkring midten av 1980-tallet blomstret de søramerikanske metal-bandene opp, men de var for det meste lokalkjente. Sarcófago skilte seg ut da de begynte å krysse forskjellige sjangere, fra death metal til antydninger av punk rock. Gitarist Wagner Lamounier grunnla bandet, og litt senere kom bassisten Gerald Minelli, gitaristen Zéber og trommeslager Eduardo. De fikk platekontrakt med det lokale plateselskapet Cogumelo Records og ga ut debutalbumet I.N.R.I., juli 1987.
Etter abumet «The Laws of Scourge» i 1991 gjorde endelig Sarcófago suksess i Europa.
Ameipsis

Utseende

En middelsstor trebukk, mønstret i rødbrunt og lysgrått. Antennene er noe lengre enn kroppen, med lange, fine hår, nær spissen med en dusk av svarte hår. Pronotum er bredere enn langt, med en kraftig tann midt på hver side. Dekkvingene er jevnbrede, bakerst rundede.

Levevis

Larvene lever i død ved, gjerne under barken av nyfelte stokker av bartrær.

Utbredelse

Arten er utbredt i Australia (New South Wales).
Tuchola

Tuchola (tysk: Tuchel) er en by i det Kujaviskpommerske voivodskap i Polen, og administrativt senter for Tuchola fylke. Byen har et areal på 17,69 km², og hadde i 2004 et innbyggertall på 13 935. Den ligger like ved Tucholaskogen, rundt 55 km nord for Bydgoszcz.
Gustáv Husák

Utdannelse, tidlig karriere

Husák ble i 1929 medlem av det kommunistiske ungdomsforbund og i 1933 av Det tsjekkoslovakiske kommunistiske parti. Etter avslutningen av studier i rettsvitenskap arbeidet han ved et advokatkontor fra 1938 til, og deretter som ansatt ved det slovakiske speditørforbund.

Illegal og legal politikk

Han fortsatte sin politiske virksomhet også etter at partiet ble forbudt og ble i 1943 med i tremannsledelsen av det illegale kommunistpartiet. Han var blant lederne av det slovakiske nasjonale opprør og var blant annet stedfortredende parlamentspresident med ansvar for innenrikssaker.
Etter andre verdenskrig overtok han forskjellige ledende verv i partiet og var fra 1946 til 1950 formann for den faktiske slovakiske regjeringen.
I mai 1950 ble han beskyldt for «borgerlig nasjonalisme» og fratatt alle verv, i februar 1951 ble han arrestert, og i august 1954 dømt til livsvarig fengsel, og holdt fengslet blant annet i Leopoldovfengselet. I 1960 fikk han amnesti og i 1963 helt rehabilitert. Til 1968 arbeidet han ved Institutt for stat og rett i det tsjekkoslovakiske vitenskapsakademi.
I 1968 deltok han aktivt under Prahavåren, ble stedfortredende regjeringssjef i april 1968, og mot slutten av august 1968 førstesekretær for sentralkomiteen for Slovakias kommunistiske parti. Etter avsettelsen av Alexander Dubček ble han etter påtrykk fra Sovjetunionen i april 1969 valgt til førstesekretær for sentralkomiteen for det tsjekkoslovakiske kommunistiske parti, og litt etter litt omgjorde han reformene som var sprunget ut av Prahavåren.

President

I 1975 ble han statspresident etter Ludvík Svoboda. Som kommunistpartiets generalsekretær ble han i 1987 avløst av Miloš Jakeš. 
Fra den 17. november 1989 kom han under stadig sterkere trykk fra masseprotestene under fløyelsrevolusjonen. Han utnevnte til slutt den 10. desember 1989 en ny regjering under Marián Čalfa, og i den hadde ikke lenger det kommunistiske parti noe flertall lenger (blant medlemmene var blant annet Václav Klaus og Jiří Dienstbier). Samme dag fratrådte han som statspresident. Den 29. desember 1989 ble han etterfulgt av Václav Havel.

Død

Husák skal ha skriftet for en katolsk prest før sin død. Tidligere hadde han vært ateist. På sykeleiet i 1991 skal Husák ha mottatt sykesalvingens sakrament fra den katolske erkebiskopen Ján Sokol. Ifølge kapittel 7.2.1 i boken Michal Macháček: Gustáv Husák, Vyšehrad, 2017 er hele historien om katolsk skriftemål feil, og ren katolsk propaganda.
Kulisteinen

Funnsted

Øya Kuli ligger mellom Smøla og Edøya  på østsiden av skipsleia langs norskekysten der den deler seg inn mot trondheimsleia til Trondheim.

Steinen

Hoveddimensjonene på steinen er ca. to meter høy og rektangulær stein på 13 ganger 23 cm. Steinmaterialet er gneis. Det er risset inn to linjer på steinen. Den øverste A, er 112 cm lang og den nederste B, er 111  cm lang .

Teksttolkning

På midten av 1990-tallet ble inskripsjonen underlagt laserskanning og mikrokartografi i håp om å få en mer sikker lesning og tolkning. Det ble da antydet at ordet som tidligere hadde vært tolket som «vært» faktisk burde ha blitt lest i norrønt som «um rétt», og det ga en annen tolkning ved i betydningen at kristendommen hadde vært i henhold til «å sørge for lov og rett» for «tolv år». Det er dog visse runologiske og filologiske problemer i samband med også den nye tolkninga.
På bakgrunn av lingvistiske kriterier, først og fremst grafiske, kan det virke som om runeinnskriften er fra tidlig 1000-tall, noe som sannsynliggjør at steinen ble risset og reist tidlig på 1000-tallet, kanskje faktisk rett etter at Olav Tryggvason døde i år 1000 i slaget ved Svolder. Grafeminventaret, det vil si hvilke runetegn som brukes, er forenlig med øvrige innskrifter fra den perioden vi i dag kaller vikingtida i Norge. Videre, dersomm teksten om at "tolv vintre hadde kristendommen vært i Norge" viser til kristenrettsvedtaket ved Mosterting, tidfester dette også Mosterting til år 1024.
Innskriften på Kulisteinen er det eldste skriftlige belegget fra Norge for ordet Norge.
Ordet «kristindómr» kom til Norge gjennom kontakt med kristne anglesaksere på De britiske øyer. Det er trolig at en vesentlig del av Kulisteinens funksjon var å spre informasjon om kristendommen, i og med at den stammer fra tida rundt kulturskiftet (religionsskiftet) på 1000-tallet; enkelte vil kalle en slik informasjonsspredning propaganda, men slike påstander vil alltid bero på mer eller mindre subjektive ståsteder og meninger. Massepropaganda i en moderne forstand var ikke mulig å gjennomføre på 1000-tallet.
Cravera

Utseende

Middelsstore (vingespenn ca. 45–50 millimeter), mørkbrune smygere. Oversiden er mørkbrun med noen hvite flekker som på bakvingen går sammen til et hvitt tverrbånd. Bakkroppen og den indre delen av bakvingene har en del grønnlige, glinsende, hårlignende skjell. Undersiden er lysere brun, forvingen med et hvitt felt ved bakkanten, bakvingen med et markert, hvitt tverrbånd.

Levevis

Sannsynligvis lever larvene, som andre Hesperiini, på gress og halvgress.

Utbredelse

Slekten er utbredt i Sør-Amerika (kjent fra Surinam, Fransk Guyana og Bolivia).
Gøran Johannessen

Klubb

Johannessen startet sin proffkarriere i Viking før han i 2016 flyttet til Danmark og signerte for GOG. I 2018 gikk han videre til Flensburg-Handewitt.

Landslag

Den 17. januar 2015 fikk Johannessen sin debut for det norske landslaget og ble to år senere tatt ut i Norges tropp til Håndball-VM 2017. Han spilte på Norges lag som tok sølv i VM 2017 og i VM 2019.
Håndball under Sentralamerikanske og karibiske leker 2002

Håndball under Sentralamerikanske og karibiske leker 2002. Håndball var en av flere sporter i de nittende sentralamerikanske og karibiske leker som ble arrangert i San Salvador i El Salvador i perioden 19. til 30. november 2002. Det var andre gangen som håndball var med i de sentralamerikanske og karibiske leker. Det var to turneringer, en for menn og en for kvinner, Den dominikanske republikk vant begge.
Lower Greensand

Lower Greensand er en glaukonittholdig grønn sand som ble avsatt i tidlig kritt (Apt) i Londonbassenget i England, og områdene rundt. Nord for Londonbassenget blir den kalt Woburn Sand. I Weald består Lower Greensand av fire avsettingssekvenser: Atherfield Clay, Folkestone Beds, Hythe beds og Sandgate Beds.
Tyrkia under VM i friidrett 2015

Resultater

(q – kvalifisert, NM – intet resultat, SB – årsbeste)